BGRIM คว้ารางวัลหุ้นยั่งยืน ประจำปี 2561
BGRIM คว้ารางวัลหุ้นยั่งยืน (Thailand Sustainability Investment: THSI) ประจำปี 2561
2 พ.ย. 2561

นางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM รับโล่ประกาศเกียรติคุณการคัดเลือกให้อยู่ในรายชื่อหุ้นยั่งยืน (Thailand Sustainability Investment: THSI) ประจำปี 2561 จาก ดร.ภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย ในงาน SET Sustainability Awards 2018 ซึ่งสะท้อนถึงความมุ่งมั่นพัฒนาการบริหารจัดการธุรกิจให้เติบโตอย่างยั่งยืนและสร้างผลตอบแทนอย่างมั่นคงต่อเนื่องในระยะยาว ตลอดจนการดำเนินธุรกิจอย่างมีจริยธรรม มีความรับผิดชอบต่อผู้มีส่วนได้เสีย สังคม และสิ่งแวดล้อม
โดยบริษัทที่ได้รับการคัดเลือกให้อยู่ในรายชื่อหุ้นยั่งยืนจะต้องมีผลการดำเนินงานที่ครอบคลุมมิติด้านสิ่งแวดล้อม สังคม และเศรษฐกิจซึ่งรวมถึงบรรษัทภิบาล (ESG) ตลอดจนมีความโดดเด่นและเป็นต้นแบบของการดำเนินธุรกิจอย่างยั่งยืนที่ดี โดยมีคณะทำงานเพื่อการลงทุนอย่างยั่งยืนซึ่งประกอบด้วยผู้ทรงคุณวุฒิเป็นผู้กลั่นกรองและคัดเลือกหุ้นยั่งยืน งานดังกล่าวจัดขึ้น ณ หอประชุมศาสตราจารย์สังเวียน อินทรวิชัย ชั้น 7 ตลาดหลักทรัพย์แห่งประเทศไทย เมื่อเร็วๆ นี้